इस प्रकार क्षणवाद के तीन प्रभाव निश्चित हैं- भोगवाद, दुःखवाद और रहस्यवाद. अज्ञेय की कविता में क्षणवाद के ये तीनों रूप मिलते हैं. अन्य कवियों में से किसी में दो रूप मिलते हैं तो किसी में एक. इतिहास में अन्यत्र भी क्षणवाद की ये तीनों परिस्थितियाँ दिखाई पड़ती हैं. बुद्ध के क्षणवाद ने वज्रयानी सिद्धों में भोगवाद तथा रहस्यवाद को जन्म दिया था, आधुनिक अस्तित्ववादियों के साहित्य में सेक्स, निराशा और रहस्य तीनों ही मिलते हैं.